“Oscar kry homself jammer”Oscar Pistorius wag Woensdag in die beskuldigdebank vir sy borgaansoek om voort te gaan. Foto: Werner Beukes/SAPA Die staat het Vrydag tydens sy slotverhoor in die vierde dag van Oscar Pistorius se borgtogaansoek gesê Pistorius erken nie die erns van die misdaad nie. “Hy kon self sy weergawe in die hof gegee het, maar het in plaas daarvan besluit om ŉ verklaring te laat voorlees,” het adv Gerrie Nel, vir die staat, gesê. Nel het, nadat Pistorius weer emosioneel geraak het, gesê dit lyk nie of Pistorius jammer is vir sy dade nie, maar net vir homself. “Dit is moontlik om jammer vir jouself te voel nadat jy iemand geskiet het. Jy gaan dae in die hof spandeer, kan tronk toe gaan en selfs dink jou loopbaan is verby,” het hy gesê. Nel hou vol borgtog moet teengestaan word want Pistorius is ŉ vlugrisiko. Hy het ook Pistorius se weergawe van die voorval bevraagteken. “’n Vrou wat om 03:00 na die toilet toe gaan en dan te hoor ‘daar is ŉ inbreker’, sal tog reageer,” het hy gesê. Hy sê dit is nie toevallig dat daar ooggetuies is wat beweer hulle het ŉ vrou hoor skreeu voor Steenkamp doodgeskiet is nie. “Lieg hulle? Hoekom sal onafhanklike mense jok?” het hy gevra. Die saak duur voort.